Viktor Trstenský

Mons. **Viktor Trstenský** (* 28. marec 1908, Trstená – † 7. december 2006, Trstená) bol rímskokatolícky kňaz, pápežský prelát, spisovateľ a politický väzeň.

## Zo života
Po maturite na miestnom gymnáziu vstúpil do kňazského seminára v Spišskej kapitule. Za kňaza ho 29. júna 1931 vysvätil spišský biskup Mons. Ján Vojtaššák.

V duchovnej správe bol dvadsaťdva rokov. Ako kaplán pôsobil v Levoči, Oravskom Veselom, Rudňanoch a Starej Ľubovni. Na štyroch miestach pôsobil ako farár: v Levoči, Reľove, v Dolnom Kubíne a v Starej Ľubovni. Počas kňazskej činnosti bol aj vojenský duchovný, školský inšpektor.

Verejne vystupoval proti komunistickému režimu a nebojácne bránil práva veriacich katolíkov.

Komunistickým režimom bol preto nespravodlivo prenasledovaný, odsúdený, väznený a trýznený na viacerých miestach vtedajšieho Česko-Slovenska: v Žiline, Ilave, Hronci, Novákoch, Trenčíne, Močenku-Sládečkovciach, Leopoldove, Handlovských a Jáchymovských baniach, Svatopluku, Ruzyni, Pezinku, Svätej Dobrotivej, Plzni, Rokycanoch, Zvolene, Banskej Bystrici, Olomouci, Pankráci a Mírove. Väznenie trvalo 7 rokov a 4 mesiace.

Spolu prežil dvadsaťštyri rokov v rozličných väzniciach a táboroch.

Dňa 4. januára 1994 ho za celoživotné zásluhy pre dobro Cirkvi a spoločnosti pápež Ján Pavol II. ocenil titulom pápežský prelát. V tomto istom roku mu bola udelená *Cyrilometodská medaila*, ktorá je udeľovaná osobám, ktorí sa zaslúžili za vynikajúci spôsob o zachovanie a zveľadenie dedičstva sv. Cyrila a Metoda v slovenskom národe na poli vedy, umenia a výchovy. Udeľovaná je Ústredím slovenskej kresťanskej inteligencie.

Roku 2001 ho prezident Slovenskej republiky Rudolf Schuster ocenil vysokým štátnym vyznamenaním Pribinov kríž I. triedy.

Počas svojho kňazského života tridsaťosem rokov nemal štátny súhlas a nemohol verejne pôsobiť ako kňaz. Pracoval ako lesný robotník a skladník. Často ho perzekvovala a vypočúvala Štátna bezpečnosť.

Napísal mnohé knihy, ktoré vyjadrujú jeho zápas za vieru, náboženskú slobodu, dôstojnosť človeka. Je autorom životopisu spišského biskupa Jána Vojtaššáka, ktorý vyšiel v zahraničí pod názvom *Ján Vojtaššák – [[mučeník]] Cirkvi a národa* a v rozšírenom druhom vydaní na Slovensku pod titulom *Sila viery, sila pravdy*. Z jeho  bohatej korešpondencie s cirkevnými a štátnymi predstaviteľmi a archívnych dokumentov sú zostavené knihy *Nemohol som mlčať* a *Nemôžem mlčať*.

Patril k významným predstaviteľom katolíckej cirkvi na Slovensku v 20. storočí, činorodým príslušníkom rodu Trstenský a bojovníkom za slobodu národa a cirkvi.

## Dielo
* *Sila viery, sila pravdy*, 1990, Senefeld-R, ISBN 80-85222-00-0, podtitul: *Život a dielo najdôstojnejšieho otca biskupa Jána Vojtaššáka, mučeníka cirkvi a národa*
* *Nemohol som mlčať*, 1994, Nové mesto, ISBN 80-85487-24-1, podtitul: *Výber z dokumentov a korešpondencie Mons. Viktora Trstenského (1948-1975)*
* *Nemôžem mlčať*, 1995, Nové mesto
* *Fragment z veľkého svedectva o živej viere*, 1999, Štúdio F, ISBN 80-96755-07-2
* *Menej ponôs, viac modlitieb a boja za pravdu*, 1999, Štúdio F
* *Ďalšie bolestné výlevy duše túžiacej po pravde a spravodlivosti*, 2001, Michal Vaško, ISBN 80-71652-91-1

## Články
* *I katolík má právo žiť…* - ZRNO » 50/2006

## Literatúra
* *Spomienky na monsiňora, 100. výročie narodenia Mons. Viktor Trstenský : 1908-2008.*, Vydavateľstvo PhDr. Anna Lajmonová, Trstená 2008, ISBN 978809699110.
* Kľuska, František a kolektív: *Pápežský prelát Mons. Viktor Trstenský*, podtitul: *kňaz, pedagóg, publicista, sociálny dejateľ, martýr; Spomienky, svedectvá, dokumenty*, Lúč, 2012, ISBN 9788071148760.

## Referencie

## Externé odkazy
* Nezabudnuteľný otec Trstenský z Trstenej, autorka: Marta Majerčáková - katolickenoviny.sk
* Viktor Trstenský – priateľ mladých a vzor pevnej viery - trstena.sk
* Viktor Trstenský - Ústav pamäti národa - upn.gov.sk

Kategória:Osobnosti z Trstenej
Kategória:Slovenskí rímskokatolícki kňazi
Kategória:Kresťanskí spisovatelia
Kategória:Disidenti v komunistickom Česko-Slovensku
Kategória:Laureáti Pribinovho kríža I. triedy
Kategória:Politickí väzni komunistického režimu v Česko-Slovensku
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici